— Калі ўзяць, да прыкладу, беларускіх літаратараў, то яны — свайго роду дактары грамадства, сэнс іх дзейнасці — расказаць пра тое, як беларусы жывуць, радуюцца і пакутуюць, чаму співаюцца, у чым бачаць сэнс жыцця ці, наадварот, чаму яго страчваюць. Людзі маюць патрэбу ў тым, каб ім дапамаглі зразумець саміх сябе. Іншая справа, што ў нас існуе стэрэатып, быццам сучасная культура — гэта незразумела, а беларуская літаратура — нудныя абстрактныя развагі. На самай жа справе я прыйшоў да высновы, што менавіта літаратура — найлепшы медыум, найлепшы камунікатар для сучаснага грамадства.